FANATIK a aflat că Nicușor Bancu (31 de ani) a ieșit din schema lui Edward Iordănescu pentru meciurile amicale cu Irlanda de Nord și Columbia, din cauza unei accidentări.
Din informațiile noastre, fotbalistul de bandă stânga de la Universitatea Craiova ar fi avut un neg la care s-a lovit în ultimul meci disputat și în această dimineață s-a operat.
Oficialii olteni își doresc astfel ca Nicușor Bancu să fie recuperat pentru partida de pe 30 martie cu Rapid, de la ora 21:00. Ultimul "căzut la datorie" a fost Ionuț Nedelcearu despre care FANATIK a scris marți.
Oficialii Universității Craiova, jucătorul și staff-ul naționalei au stabilit de comun acord că e mai bine ca fotbalistul să se opereze acum și să revină în timp util la echipa de club.
Oltenii și-l doresc pe Nicușor Bancu apt pentru meciul cu Rapid de la finalul lunii, asta și datorită faptului că Universitatea Craiova a reintrat în lupta pentru titlu după victoria cu CFR Cluj, scor 2-1.
În acest moment, Universitatea Craiova și Rapid au același număr de puncte, 28, și ocupă locurile 2 și 3 în play-off-ul din Superliga. Lider este FCSB, care a ajuns la 35 de puncte în urma victoriei cu Sepsi, 2-1.
FANATIK a scris în exclusivitate marți despre accidentarea lui Ionuț Nedelcearu, care nu va putea juca în primul meci amical cu Irlanda de Nord, de pe Arena Națională.
Fundașul a suferit o accidentare în ultimul meci al lui Palermo cu Venezia de pe 15 martie și a fost schimbat la pauză. Totuși, apărătorul rămâne în lotul "tricolorilor" și are șanse să fie recuperat pentru meciul împotriva Columbiei, de pe 26 martie.
La startul meciului dintre România și Irlanda de Nord se așteaptă să fie prezenți peste 30.000 de spectatori. Și pentru jocul de la Madrid, cu Columbia, s-au vândut deja peste 22.000 de bilete.